google/wiki40b huggingface dataset:
פרשת ויחי

קבורת יעקב

המצרים חונטים את יעקב ומתאבלים עליו. יוסף מקבל אישור מיוחד מפרעה לצאת לארץ ישראל כדי לקבור את אביו, והאחים יוצאים במסע לארץ ישראל מלווים במשמר צבאי מצרי גדול. הם הולכים במסלול ארוך מסביב לים המלח ועורכים תחנת ביניים בעבר הירדן המזרחי. לבסוף הם קוברים את יעקב במערת המכפלה ושבים מצרימה.

סוף ימי יוסף

האחים חוששים שלאחר מות אביהם יתנקם בהם יוסף על מכירתו, ומספרים לו שיעקב ציווה עליו להתפייס עמם. יוסף מנחם אותם ואומר: "וְאַתֶּם, חֲשַׁבְתֶּם עָלַי רָעָה; אֱלֹהִים, חֲשָׁבָהּ לְטֹבָה". יוסף מאריך ימים במצרים, ולפני מותו הוא מודיע לבני ישראל כי "פָּקֹד יִפְקֹד אֱלֹהִים אֶתְכֶם, וְהַעֲלִתֶם אֶת-עַצְמֹתַי מִזֶּה". יוסף מת בן מאה ועשר שנים, נחנט ומושם בארון שנשמר במצרים.

פרשה סתומה

על פי נוסח המסורה, התורה מחולקת לפסקאות שנקראות פרשות פתוחות וסתומות. פרשת השבוע "ויחי" היא היחידה מבין פרשות השבוע שמתחילה באמצע פיסקה ללא כל רווח לפניה (ראו תמונה). מדרש רבה מתייחס לעניין ומספק כמה הסברים בדרך מדרשית, כגון שהדבר מורה על צער על מותו של יעקב המתואר בפרשה, שהוביל לתחילת השעבוד של בני ישראל במצרים.

הפטרה

ההפטרה היא בספר מלכים א', פרק ב', פסוקים א'-י"ב. היא עוסקת בימיו האחרונים של דוד המלך, ובהוראות שהותיר בצוואתו לשלמה בנו.
טום וג'רי והקוסם מארץ עוץ

תקציר העלילה

הסרט מספר על טום וג'רי, אשר ריחפו מעבר לקשת והגיעו לארץ עוץ. בארץ עוץ הם פגשו את דורותי, טוטו, הדחליל, איש הפח, האריה, המכשפה המרשעת מן המערב, הקוסם, המנצ’קינים ועוד דמויות מן הסיפור "הקוסם מארץ עוץ". במהלך הסרט טום וג'רי חווים את הסיפור "הקוסם מארץ עוץ" מנקודת מבטם עם הרבה מעשי קונדס.

הסרט בישראל

הסרט הופץ לראשונה בישראל על ידי חברת "התו השמיני" ב-DVD בשנת 2011. ב-DVD הסרט היה בשפות אנגלית, רוסית, צ’כית, הונגרית ויוונית, עם כתוביות בעברית, ערבית, רוסית, הונגרית, גרמנית, צ’כית ואנגלית (הסרט אינו דובב לעברית). ה-DVD כלל תוספות מיוחדות, ביניהן: הסרט בגרסה קלאסית עם פתיח בסגנון עתיק, וסרטוני טום וג’רי והמדע של עוץ, שכללו מדריכים להפעלת בלון אוויר חם, ליצירת טורנדו בבקבוק ועוד פעילויות לכל המשפחה.
ווצ'ין

היסטוריה

התיעוד הראשון בכתובים ליישוב במקום הוא מהמאה ה-12 עת נשלט האזור על ידי ממלכת הונגריה. ב-1543 נכבש היישוב על ידי צבאו של סולימאן הראשון, סולטאן האימפריה העות'מאנית. לאחר מלחמת האימפריה העות'מאנית-הליגה הקדושה (1683–1699) עבר היישוב לחזקת ממלכת הבסבורג.
בהמשך, נכלל בשטחי האימפריה האוסטרו-הונגרית ולאחר מלחמת העולם הראשונה עבר לחזקת ממלכת יוגוסלביה. ב-1921 מנתה האוכלוסייה 6,437 נפשות, וב-1931 נמנו בווצ'ין 7,057 נפשות. באפריל 1941, במהלך מלחמת העולם השנייה, תקפה גרמניה הנאצית את יוגוסלביה והכניעה את צבאה תוך ימים אחדים. בהמשך, הועבר אזור ווצ'ין לחזקת ממשלת הבובות של מדינת קרואטיה העצמאית שנשלטה על ידי האוסטאשה. לאחר המלחמה נכללה ווצ'ין בשטחי יוגוסלביה.
ב-1991, במהלך מלחמת העצמאות של קרואטיה, הפך האזור לזירת קרב, מקצת מתושביו נפגעו ונגרם נזק לבתים ומבני ציבור. כוחות מיליציה סרביים רצחו 43 מתושבי הכפר במהלך נסיגתם.
לאחר סיום המלחמה נכלל הכפר בשטחי קרואטיה.

הקהילה היהודית

קהילה יהודית אשכנזית מתועדת בכפר בשלהי המאה ה-19. בני הקהילה היו אומנים וחלקם הקטן תעשיינים. בשלהי מלחמת העולם הראשונה הותקפו בני הקהילה על ידי כוחות הקאדר הירוק, נטשו את הכפר ועברו לאוסייק.
לאחר המלחמה חודשה הקהילה, וב-1921 נמנו בה 39 נפשות – פחות מאחוז מכלל האוכלוסייה. במהלך מלחמת העולם השנייה, לאחר כיבוש יוגוסלביה על ידי גרמניה הנאצית והקמת משטר האוסטאשה, גברו רדיפות היהודים בכפר, בעיקר על ידי הפולקסדויטשה. בני הקהילה גורשו למחנות ההשמדה ואיש לא ניצל.
דגם מעגלי

ביקורת

הדגם גרם לקריאת תיגר על ידי גאוגרפים רבים העוסקים בגאוגרפיה עירונית בזמננו. ראשית, הדגם לא עובד גם עם ערים מחוץ לארצות הברית, ובמיוחד עם אלה שפותחו תחת הקשרים היסטוריים שונים. בגלל שינויים כגון קידום תחבורה, טכנולוגיית מידע, והשינוי בכלכלה הגלובלית, ערים מסודרות גם לפי אזור ברור (בית הספר לניתוח עירוני של לוס אנג'לס).
הר עיוור

תקציר העלילה

באי שומאי (המגולמת על ידי הואנג לו) היא סטודנטית צעירה שזה עתה סיימה תואר ראשון ומתקשה למצוא עבודה. שומאי רוצה למצוא עבודה על מנת לעזור להוריה לשלם את החובות שנטלו על עצמם על מנת לממן את לימודיה, ולכן היא שמחה כאשר חברת תרופות מציעה לה לעבוד כקניינית עבורה.
שומאי נוסעת עם שני עובדים נוספים של חברת התרופות, מגיעה לכפר קטן בהרים שם היא שותה מעט מים ומאבדת את ההכרה. משהיא מתעוררת היא מגלה שארנקה ובו כל מסמכי הזיהוי שלה נגנבו, וכי היא נמכרה להואנג דגוי (בגילומו של יאנג יואן), אחד מבני הכפר להיות אשתו. היא מנסה לברוח אולם בעלה תופס אותה, קושר אותה ובהמשך אונס אותה.
שומאי מנסה להתאבד אולם הרופאים בבית החולים הסמוך מצילים אותה (רק לאחר שמשפחתה משלמת מראש על הטיפול) והיא חוזרת אל הכפר. ראש הכפר אליו היא פונה מבטיח כי יבדוק את הדבר אולם הוא לא עושה דבר. הדוור, באמצעותו היא שולחת מכתבים למשפחתה מעלים את מכתביה, והיא מגלה שיתר נשות הכפר אף הן נחטפו וניקנו. ניסיון הבריחה השני שלה נכשל משנהג רכב חולף מסרב להסיע אותה אל העיר בלי תשלום, ובעלה תופס אותה.
מורה הכפר מבטיח שיעזור לה אולם גם הוא מנצל אותה מינית, ומשנתפס נאלץ לעזוב את הכפר. שומאי מספקת שירותי מין לבעל המכולת בכפר בתמורה לתשלום בעזרתו היא מגיעה אל העיר הגדולה, אולם בעלה וחבריו רודפים אחריה ומורידים אותה מהאוטובוס עליו עלתה מבלי שאיש מהנוסעים, הנהג והשוטרים מסביב עוזרים לה. שומאי נכנסת להיריון ונולד לה בן, ובהמשך היא מחליטה ללמד את בני הכפר שאין להם די כסף לשלם לבית הספר.
אחד מתלמידיה עוזר לה ושולח לה מכתב מהעיר במקום בו לא יוכל הדוור המקומי לעצור אותו, ואביה מגיע עם כוח משטרה לחלצה, אולם בני הכפר מאיימים על חייהם והשוטרים נסוגים ומבטחים לשוב כעבור כמה ימים עם תגבורת. בעלה מנסה להחביא את שומאי ביערות (דבר שנעשה עם כל הנשים כל פעם שפקידי המפלגה מבקרים בכפר) ושאביה מנסה לעצור אותו הבעל מכה נמרצות את האב. על מנת להגן על אביה, שומאי מרימה קופיץ מתכת והסרט מסתיים בעודה מנחיתה את הקופיץ על גבו של בעלה.

הפקת הסרט והשתתפות בפסטיבלים

הסרט צולם במימון פרטי בינלאומי, וכל שחקני הסרט הם שחקנים חובניים. אפילו גיבורת הסרט, הואנג לו, לא סיימה את לימודיה באקדמיה לסרטים של בייג'ינג. הצנזורה הסינית הורתה לבמאי הסרט להוריד ממנו 20 סצנות בטרם אישרה את הפצתו על מנת שהסרט יוכל להשתתף בפסטיבל קאן בו זכה הסרט להצלחה רבה.
מפרץ מאנדליי

היסטוריה

חברת סירקוס-סירקוס רכשה את הסיינדה (Hacienda) תמורת 80 מיליון דולר בשנת 1995. הם סגרו אותו בדצמבר 1996 והוא נהרס בראש השנה האזרחית כחודש אחר כך. ב-31 בדצמבר 1996, הוצג פרויקט עם תמה של הוואי בשם פרויקט גן-עדן בעלות של 950 מיליון דולר שיבנה במקום. ב-1 בפברואר 1998, שם הפרויקט שונה למפרץ מאנדליי. 
האתר נפתח ב-2 במרץ 1999, כאשר השחקנים דן אקרויד, ג'יימס בלושי וג'ון גודמן רכבו בראש מצעד של אופנועי הרלי-דייווידסון לתוך הכניסה לחגוג את הפתיחה הרשמית. 
בשנת 1999 קבוצת סירקוס-סירקוס שינתה את שמה לקבוצת אתר הנופש מאנדליי.
מרכז הכנסים התווסף בינואר 2003. בפתיחה שלו, הוא דורג כחמישי בגודלו בארצות הברית. המרכז מציע גם את האולם המרכזי הגדול במדינת נבדה בגודל 9,300 מ"ר.
ב-23 במאי 2002, קבוצת מאנדליי הודיעה על מגדל שני בעל 1,122 חדרי מלון בעלות 200 מיליון דולר. הבנייה החלה בספטמבר 2002. שם המגדל, "המלון" במפרץ מאנדליי, נבחר בספטמבר 2003. המגדל נפתח ב-17 בדצמבר 2003.
בפברואר 2005, קבוצת מאנדלי נמכרה לרשת "MGM אתרי נופש בינלאומיים" שמחזיקה באתר עד היום. הרכישה אושרה סופית ב-25 באפריל 2005. 
באוגוסט 2012, MGM הודיעה על תוכניות לחידוש ומיתוג מחדש של "המלון", בשם דלאנו לאס-וגאס ב-2013, בשיתוף עם חברת המלונות של מורגנס.

המלון

הצבע הזהוב של המלון נובע משימוש בעלי זהב על החלונות.

"המלון" - THEhotel

הבניין השני של האתר נופש, בעל 43 קומות ו-1,120 סוויטות, מתופעל כ"מלון" במפרץ מאנדלי. כל סוויטה בגודל של 70 מ"ר לפחות. הקומה העליונה היא מסעדה ובר בשם מיקס (Mix).

מלון ארבע העונות

חמש הקומות (39-35) של בניין המלון הראשי תפוסות על ידי מלון ארבע העונות לאס-וגאס בעל דירוג של חמישה יהלומים מ-AAA שלוש הקומות העליונות הם פנטהאוסים, עם לאונג' בקומה העליונה ביותר.

הופעות

מאמה מיה! הייתה הפקה שרצה תקופה ארוכה במפרץ מאנדלי והסתיימה בינואר 2009. המופע הוחלף על ידי "מלך האריות" של חברת דיסני, שנפתח ב-15 במאי 2009. מלך האריות הסתיים ב-2011 ופינה מקום ל"מייקל ג'קסון: אחד", של קרקס השמש, שנפתח ב-2013.
אטרקציה פופולרית נוספת היא בית הבלוז, מיזם של מסעדה ומוזיקה חיה, עם מקום לכ-1800 צופים.

חוף מאנדליי

חוף מאנדליי הוא אזור בגודל 44,515 מ"ר עם 3 בריכות מחוממות, בריכת גלים עם בריכה מחוברת לילדים קטנים ונהר עצל הכולל מפל קטן. בריכת הגלים מכילה מעל 6 מיליון ליטר של מים וגלים באינטרוואלים של 90 שניות בגובה הנע בין 120-60 ס"מ. אזור הבריכה זכה במשך 7 שנים ברציפות כבריכה הטובה ביותר בלאס וגאס על ידי קוראי מגזין המבקרים של לאס וגאס. בריכה אחת מכל הבריכות נשארת פתוחה גם במהלך חודשי חורף.

בריכת הכרישים

כחלק משמירת התמה הטרופית של האתר, הוא מכיל אקווריום מים מלוחים, בריכת הכרישים, המכילה את המיכל השלישי בגודלו בארצות הברית. בריכת הכרישים מכילה מספר רב של תצוגות אחרות, בין היתר שני אקווריומים שניתן ללכת דרכם דמוי מנהרה.

מרכז אירועים מפרץ מאנדליי

מרכז האירועים של מפרץ מאנדלי, היכל בן 12,000 מקומות ישיבה, מארח אירועים גדולים כדוגמת קונצרטים, תחרויות אגרוף ואירועי UFC. המקום אירח גם את טקס פרסי הגראמי הלטיני ואת תחרות מיס עולם.

מרכז כנסים מפרץ מאנדליי

מתקן זה בגודל 93,000 מ"ר הוא אחד ממרכזי הכנסים הפרטיים הגדולים בעולם. הוא מכיל מספר אולמות תצוגה בגדלים המגיעים עד ל-9,300 מ"ר.

קניות

מרכז קניות בשם מאנדליי פלייס ממוקם בין מפרץ מאנדליי ללוקסור.
פסיקתא דרב כהנא

פסיקתא דרב כהנא היא מדרש ארץ ישראלי קדום על הקריאות בתורה ובהפטרות במועדים ובשבתות מיוחדות, כגון שבת של פסח וסוכות, שבת חנוכה ועוד.
מדרש זה קדום יחסית, והוא מתוארך למאה ה-5, תקופתם של המדרשים הקדומים בראשית רבה וויקרא רבה.

פירוש השם 'פסיקתא'

שלמה בובר, אשר הוציא לאור במאה ה-19, את המהדורה המדעית הראשונה של פסיקתא דרב כהנא, העלה בתחילת המבוא למהדורתו שתי השערות באשר למקורה של מילה זאת. הראשונה היא שהיות ופסיקתא דרב כהנא לא כתוב בצמוד לספר, כמו למשל בראשית רבה, אזי כל דרש בו הוא נפסק ונפרד מחברו. 
ההסבר השני הוא שהמילה פסיקתא עניינה הפטרה וסיום. מילה זאת הלמה את שם המדרש היות שמדרש פסיקתא דרב כהנא עוסק בהפטרות.
דעה אחרת שהועלתה היא שפירוש המילה פסיקתא דומה למילה 'פתיחתא', כלומר פתיחה של נושא מסוים שהדרשן עומד לעסוק בו.

לשון

לשונה של הפסיקתא, החכמים הנזכרים בה והדרשות שבה הם עולמם של חכמי ארץ ישראל במאות השלישית-חמישית, המאות שכפי הנראה קדמו לחתימתו. לשונה מזכירה את לשון התלמוד הירושלמי, ראשית הפיוט, וכן מדרשי בראשית רבה וויקרא רבה.
אביחי רובין

חייו

רובין נולד ברמת גן ולמד בבית הספר על-שם דוד בן-גוריון ובגימנסיה מודיעים.

עבודתו כתקליטן

במהלך שמונה עשרה השנים האחרונות רובין תקלט בברים בתל אביב ובקופנהגן, ואף חימם הרכבים מוזיקליים כגון: Grandaddy, Mazzy star, Wire, Queens of the stone age.

עיסוקים נוספים

רובין הוא בעל הבלוג "After the Flood" בתפוז. הבלוג עוסק בעיקר בהמלצות על מוזיקה אלטרנטיבית, קטעים מספריו השונים וכן כתבות על נושאי חיים מגוונים. 
רובין הוא בוגר מכון וינגייט לאימון כושר אישי.
וילאר-סור-דורון

טקסונומיה

השם וילארד שנגזר מווילאר (Villare), הוא הרחבה של המילה הלטינית וילה (Villa) בתוספת הסיומת הם. ה-וילאר נועד להיות מקום בו יש לברא קרקעות, ליישב את תחום האדמה בה ולבסוף להקים בה כפר קטן. מקור המילה הוא באזורים כפריים בימי הביניים. דורון הוא שם של קבוצת נחלים במחוז סבויה. לפיכך, פירוש השם הוא האזור שצריך לברא על גדת הדורון.

היסטוריה

וילארד מוכרת כקהילה החל משנת 1171. בימי הביניים, אזור בופרטן (Beaufortain), כמו כל האזורים בסבויה, התאפיין בנדידה עונתית (נובמבר עד מאי). סוחרים ותכשיטנים מוילארד נעו בדרכים כדי לספק תכשיטים לז'נבה, ז'ורה וערים שונות בצרפת. בתקופה זו חיו באזור יותר מעשרה סוחרים שהפכו אותו למרכז חייהם. הם הקימו בית הספר מקומי בשנת 1752, על מנת שיקבלו "מחילת חטאים" ומימונו בנדיבות את השיפוץ של מבני דת (כנסיות, קפלות). ב-1774 אחד הסוחר העשירים הגיע וקנה נחלה מן הכתר וזכה במעמד ברון ב-9 ביוני 1777. לב הכפר ממוקם מסביב לכנסייה מהמאה ה-17. בבניין העירייה ממוקם בבניין שנבנה לראשונה ב-1606 ושופץ. באזור ישנם כפרים קטנים עם חוות בקתות, מרעה הנמצאות על הר גבוה בו יש אתרי סקי.

דמוגרפיה

מפקדי אוכלוסין נערכו בעיירה מאז 1793 אז התגוררו בה 905 תושבים. לשיא גודלה היא הגיעה ב-1848 אז חיו בעיר 1228 תושבים ומאז המספר שלהם פחת בהדרגה ועמד במפקד האחרון ב-2013 על 679 תושבים.
הארץ מתעוררת

עלילה

הפורמיקים פלשו לסין והאנושות חלוקה לגבי צורת ההתגוננות המיטבית. ממשלת סין נחושה בדעתה להדוף את הפלישה ללא סיוע משאר העולם. קפטן אוטול וסגן רקהאם מוחזקים במעצר, לאחר שהשתמשו בראש נפץ גרעיני שהשיגו באופן לא חוקי כדי להרוס את אחת הנחתות. במהלך הפלישה הציל רקהאם את בינגוון, ילד סיני בן שמונה הניחן בשכל יוצא דופן. בינגוון מציע להפיץ באינטרנט שמועה, לפיה אוטול ורקהאם פעלו בהוראתו של גנרל סימה, שמחזיקם במעצר, ובכך להעניק לו את המזכה על הרס הנחתת ולהביא לשחרורם.
בינתיים, מצליחים ויקטור ואמיליה לחדור לספינת האם של הפורמיקים באמצעות ספינה מוסוות. ויקטור חוקר את ספינת האם, ואוטול ורקהאם מצטרפים לצוותו במטרה לחסל את הפלישה.
קאומוג'י

קאומוג'י הוא הגרסה היפנית של הרגשון, המשמש להבעת רגשות בעת שיחה בכתב. משמעות השם היא "סימן של פנים".
הקאומוג'י נכתב ונקרא באופן מאונך, הוא מדגיש את העיניים באופן דומה לסגנון הציור של המאנגה.
בטאנס

בטאנס (בפיליפינית: Lalawigan ng Batanes) היא מחוז-ארכיפלג בפיליפינים השייך למחוז "עמק קגייאן" שבצפון לוזון. בטאנס היא הפרובינציה הצפונית ביותר במדינה וגם הקטנה ביותר, הן מבחינת אוכלוסייה והן מבחינת שטח. עיר הבירה הממוקמת באי בטאן היא בסקו.
בטאנס מורכבת מקבוצת איים הממוקמים כ-162 ק"מ מצפון ללוזון וכ-190 ק"מ דרומית לטייוואן, מופרד מאיי בובויאן של מחוז קגייאן על ידי תעלת באלינטנג, ומטייוואן על ידי תעלת באשי.
אמקור

היסטוריה

החברה הוקמה בשנת 1949 על ידי שותפות של חברת "הארגז" וחברת "אמפא". המפעל הראשון של החברה שכן בשכונת ביצרון בתל אביב (ב-2011 נחנך מגדל אלקטרה שנבנה על שטחו של המפעל). המפעל השתמש בידע ומנועי מקררים שנרכשו מחברת "פילקו" מארצות הברית.
בהמשך השקיע איש העסקים האמריקאי סטיב שלום בחברה, והבעלות הייתה בשלושה חלקים שווים יחד עם חברת "הארגז" וחברת "אמפא". בסוף שנות ה-50 המפעל הגיע לכושר ייצור של 25,000 מקררים בשנה שנמכרו בישראל וב-25 ארצות בעולם. חברת "אמפא" הקימה מערך של טכנאי שירות למוצרי אמקור והייתה המפיצה הבלעדית של המוצרים.
בתחילת שנות ה-60 החלה לייצר גם מזגנים ומכונות כביסה, על פי ידע צרפתי.
בשנת 1967 מונה אורי ברנשטיין למנכ"ל החברה, ושימש בתפקיד זה עד שנת 1998.
בסוף שנות ה-60 נכנסה לתחום האנרגיה הסולארית, ייצור דודי שמש וקולטי שמש.
בשנות ה-90 קבוצת אמקור העסיקה 950 עובדים וכללה בנוסף למפעל המקררים עוד 4 מפעלים: מפעל למזגנים, דודי חשמל, דודי שמש וקולטי שמש בבית שמש, מפעל למנועים חשמליים בירושלים, מפעל למערכות טיהור אוויר ויוניזציה בחולון ומפעל מקלחונים ואביזרים לאמבטיה ברחובות. קבוצת אמקור נקלעה למשבר עקב פתיחת השוק ליבוא מתחרה וביטול מכסי מגן לתוצרת הארץ. אמקור החלה למכור, לסגור חלק מהפעילות ולהעביר את הייצור לחו"ל. בשנת 1998 הגיעו חובות אמקור לעשרות מיליוני שקלים, והוחל בתוכנית הבראה שכללה פיטורי 250 מבין 950 עובדיה ומימוש הנדל"ן של החברה.
בשנת 2000 נסגר מפעל אמקור בתל אביב והחברה מכרה מקררים מיובאים המיוצרים על ידי קבלני משנה. בנוסף הקימה מפעל מזגנים בסין.

מיזוג "תדיראן-אמפא"

באפריל 2001 הוקמה קבוצת "תדיראן-אמפא" על ידי מיזוג פעילויות של "תדיראן מוצרי צריכה", "אמקור" ו"אמפא שירות", לקבוצה אחת שעוסקת בייצור, יבוא ושיווק של מקררים, מוצרי חשמל ואלקטרוניקה ביתיים, ושירות למזגנים, מקררים ומוצרי חשמל. באותה עת, "תדיראן-אמפא" הייתה בבעלות "נחושתן השקעות" (50%), שבשליטת אנשי העסקים לוי קושניר ואורי קויאטק, וחברת אמפא (50%) שבשליטת אשר ושלומי פוגל. "תדיראן מוצרי צריכה" הייתה בבעלות "נחושתן השקעות" (42%) וחברת מיזוג האוויר העולמית קרייר (Carrier) שהחזיקה ב-58% מהמניות, אותם רכשו בשנת 1999 מקונצרן "כור". "תדיראן מוצרי צריכה" עסקה בעיקר בפיתוח, ייצור, ייבוא ושיווק מזגנים, וכן פיתוח וייצור מקררים (בקבלנות משנה ל"תדיראן-אמפא" במפעל המקררים בעפולה).
בשנת 2005 חזר חלק מהייצור של מקררי אמקור לישראל, למפעל המקררים בעפולה, שבמקור ייצר את מקררי תדיראן, שהייתה המתחרה העיקרית של אמקור.
 המפעל שבאותה עת העסיק 25 עובדים קלט 40 עובדים נוספים. "תדיראן-אמפא" הרחיבה אותו בהשקעה של 3 מיליון דולר והוא ייצר מקררים תחת שני המותגים "אמקור" ו"תדיראן".

מיזוג עם קריסטל

בשנת 2006 רכשה המתחרה, חברת "קריסטל מוצרי צריכה", את הפעילות והמלאי של חברת "תדיראן-אמפא" בתחום מוצרי החשמל הלבנים, תמורת 75 מיליון ש"ח. בנוסף מוזגה פעילות "שירות קריסטל" לתוך "תדיראן-אמפא" שהפכה לחברת שירות ותיקון למזגנים ומוצרי חשמל בלבד.
בשנת 2009 רכשה "קריסטל" גם את "תדיראן מוצרי צריכה" תמורת 16 מיליון שקל מתאגיד קרייר (שהחזיקה אז במלוא הבעלות). במסגרת העסקה הפכה קריסטל, באמצעות תדיראן, למפיצה הבלעדית של מזגני תדיראן, קרייר וטושיבה בישראל. פעילות ייצור המזגנים של החברה הייתה אמורה לעבור ממפעל תדיראן בעפולה לסין, אך בסופו של דבר נשארה בישראל. בשנת 2011 שינתה חברת "קריסטל מוצרי צריכה" את שמה ל"תדיראן הולדינגס בע"מ", אך המשיכה לשווק מקררים תחת המותג אמקור.
בשנת 2013 נסגר מפעל המקררים בעפולה עקב עלויות הייצור הגבוהות, ומקררי "אמקור" מיובאים על ידי תדיראן הולדינגס.
בינתענת

בינתענת הייתה בתו הראשונה של המלך המצרי רעמסס השני, לאחר מכן הפכה לאשתו וקיבלה את התואר "אישה ראשית".

משפחתה

בינתענת נולדה כנראה בתקופת מלכותו של סבה סתי הראשון. אמה הייתה  איסטנופרט, אחת משתי נשותיו הבולטות של רעמסס (השנייה הייתה נפרטרי). שמה הוא שמי ומשמעותו הוא "בתה של ענת", המתייחס לאלת המלחמה הכנענית. היו לה לפחות שלושה אחים: הנסיך רעמסס , שהיה יורש העצר של אביו, חאמוואסט  ומרנפתח שמלך אחרי רעמסס השני. בנוסף הייתה לה אחות ששמה היה איסטנופרט, כשם אמה.
לבינתענת נולדה בת שהופיעה על גבי ציורי קיר בקברה בעמק המלכות.שם בתה לא ידוע. אבל לפי ג'ויס טילדסלי  אגיפטולוגית בריטית, ייתכן ושמה היה כשם אמה והיא נישאה לדודה מרנפתח. לפי טילדסלי, על גבי פסל של מרנפתח בלוקסור מופיעה כתובת: "האישה המלכותית הגדולה בינתענת". לא סביר שהוא נישא לאחותו כי באותו מועד שניהם היו מעל גיל שישים. אפשרות אחרת היא שבינתענת האם השתמשה בתואר זה לו הייתה זכאית בעקבות נישואיה לרעמסס השני.

חייה

בינתענת מופיעה בסצנה על הפילון בלוקסור, המתוארך לשנה השלישית למלכותו של רעמסס השני. על פי הכתובת היא מופיעה ראשונה בתהלוכת הנסיכות, ונאמר שם שהיא בתו של רעמסס השני. לאחריה בתהלוכה מופיעה מריתאמן (Meritamen) בתה של נפרטרי. בינתענת מופיעה פעמיים כנסיכה באבו סימבל, ביחד עם נבטוואי , (אולי בת נוספת של נפרטרי), היא מופיעה בחזית הגדולה של המקדש. באחד העמודים בתוך המקדש היא נראית מעלה מנחת פרחים לאלת הנילוס אנוקט.
בינתענת הפכה לאישה ראשית של רעמסס השני במהלך השנה ה-25 למלכותו. בתקופת מלכותה היא נשאה תארים רבים: "הראשית הגדולה", "גבירת שתי הארצות", "אשתו של המלך הגדול", "גבירת מצרים העליונה ומצרים התחתונה", "בת המלך" ולבסוף גם נשאה את התואר "אחות המלך".
כאשתו הגדולה של המלך, היא הופיעה על מספר פסלים של המלך רעמסס השני. היא מתוארת על גבי פסל מסיני (BM 697), על גבי שני פסלים ענקיים עשויים מאבן חול שנמצאו בטאניס, אבל נראה שמקורם הוא בפר-רעמסס, הבירה החדשה שבנה רעמסס. על גבי פסל מהשער הדרומי של מתחם האל פתח בממפיס. היא מופיעה ביחד עם אחותה מריתאמן על גבי פסל מתקופת הממלכה התיכונה שנלקח מהרקליאופוליס מגנה ושמן הוסף על גביו. עם אחות אביה הנוטמירה (Henutmire) שתיהן בתפקיד נשות המלך הגדולות, היא מופיעה על גבי פסל מהרמופוליס . בינתענת הופיעה על גבי פסלו של אביה לפחות שלוש פעמים בכרנך ולוקסור. בנוסף היא הופיעה על גבי פסלים מוואדי א-סבואה  בנוביה.
שתי אסטלות משפחתיות מראות את בינתענת ביחד עם משפחתה הקרובה. אסטלת הסלע מאסואן מראות את רעמסס השני ביחד עם איסטנופרט וחאמוואסט לפני האל ח'נום. כאשר בשורה התחתונה היא מופיעה ביחד עם אחיה מרנפתח והנסיך רעמסס. באסטלה אחרת במערב ג'בל א-סילסילה  מצוק במעלה הנילוס מתארת את בינתענת עומדת מאחורי אמה איסטנופרט ואביה, בעת שהמלך מגיש מנחה לאלים מאע'ת, פתח והאל נפרטם . הנסיך חאמוואסט עומד לפני המלך בעת שאחיה רעמסס ומרנפתח מוצגים מתחת בחלק התחתון של האסטלה.

מוות וקבורה

למרות היותה ביתו הבכורה של רעמסס השני, היא הייתה אחד מילדיו הבודדים שהאריכו חיים, לאחר תקופת מלוכתו הארוכה מאד של אביה. היא תוארה על גבי פסל שלקח מרנפתח ממקום אחר. היא מתה בתקופת מלוכתו של אחיה, ונקברה בקבר  QV71  בעמק המלכות.
הקבר תואר על ידי קארל ריכרד לפסיוס, אגיפטולוג פרוסי. השם בינתענת מופיע בקבר בתעתיק קצת שונה. בינתענת מופיעה לפני האל אוסיריס והאלה נפתיס. שני האלים אומרים:  אני מעניק לך מקום של מנוחה בארץ הצדיקים". המלכה בינתענת מתוארת ביחד עם בתה, שמה של הבת לא מצוין. הסרקופג של בינתענת נשדד במועד מאוחר יותר.
הר סמיית' (אלברטה)

מקור השם

ההר נקרא על שם פרנסיס סידני סמיית', מטפס ההרים שטיפס על הרי ההימלאיה, האלפים והרי הרוקי הקנדיים. הר נוסף באותו שם נקרא גם הוא על שמו של סמיית'.

הטיפוס על ההר

הראשונים שטפסו על ההר היו גיל רוברטס (Gil Roberts), צ'אק וילטס (Chuck Wilts) ואלן ויטלס (Ellen Wilts) בשנת 1951.
איל"ת – אגודה ישראלית לבולאות תימאטית

אַיֶלֶ"ת – אגודה ישראלית לבולאות תימאטית היא עמותה שמטרתה לאגד את הבולאים התימאטיים בישראל, לקדם בארץ את תחום איסוף הבולים ודברי הדואר על פי נושא תוך יצירת קשר וסיוע הדדי באיסוף, מחקר בולאי והצגה בתערוכות.
העמותה חברה בהתאחדות בולאי ישראל, ופועלת למען שילוב אספני ישראל בפעילות האיסוף התימאטי הבינלאומי.

מהות האיסוף התימאטי (נושׂאי)

איסוף תימאטי הוא אוסף המציג ומפתֵח סיפור אודות נושא נבחר, וכולל חומר דוארי מגוון - לא רק בולים, כי אם גם מעטפות, גלויות, איגרות אוויר, חותמות ועוד. 

ההבדל העיקרי בין האיסוף התימאטי לבין יתר סוגי האיסוף הבולאי (המסורתי, דואר אויר, היסטוריה דוארית, כלילים, אסטרו-בולאות, גלויות מירב) טמון בשימוש בחומר הבולאי: הדגש הוא על נושא/תוכן הפריט ומה הוא מייצג. ניתן לבחור נושא איסוף באופן חופשי על פי תוכן הפריטים או על פי המטרה המיוחדת של הוצאת החומר הבולאי (לכבוד אולימפיאדות, ארגונים בינלאומיים וכדומה). 

תחום האיסוף התימאטי אינו מכיר בגבולות גאוגרפיים, בהגבלות זמן או במגבלות של שימוש בחומר בולאי. הוא דורש הכרה מפורטת של הנושא עצמו ושל החומר הבולאי באותו נושא נחקר.

הקמת האגודה

אספת היסוד של האגודה התקיימה ב־9 באוקטובר 1990, ה' חוה"מ סוכות ה'תשנ"א, במהלך תערוכת הבולים הלאומית "באר שבע 90", בבית יד-לבנים, שדרות הנשיאים, באר-שבע.
מייסדי האגודה והועד הזמני: נחום שרשבסקי, מנחם לדור, מיכאל הירשפלד, שלום ברגר ואריה לביא.
האספה הכללית הראשונה של איל"ת התקיימה ב-26 במרץ 1991 בנוכחות של 62 חברים בה נבחר מנחם לדור כיו"ר האגודה.

המישור הבינלאומי

במישור הבינלאומי איל"ת מעודדת את חבריה להשתתף ולהציג בתערוכות בולים תימאטיות מקומיות ובינלאומיות, ותורמת את חלקה באמצעות שליחת שופטים תימאטיים מומחים מישראל לתערוכות אלו.
לוח העתקה

לוח העתקה או לוח עריכה (באנגלית: Clipboard) הוא חלק בזיכרון המחשב בו מאוחסנים נתונים באופן זמני. לוח העריכה מאפשר למשתמשים להעביר ("לגזור") או להעתיק מידע (טקסט, תמונה, קובץ ועוד) מתוכנית אחת הפועלת במחשב באותה עת לתוכנית אחרת הפועלת בו (וכן מתוכנית אל עצמה), או מתיקייה אחת לתיקייה אחרת (להעביר למיקום שונה במערכת הקבצים). לוח העריכה עשוי להיות מיושם על ידי מערכת ההפעלה עצמה, או על ידי יישום עצמאי. כמו שאר המידע המאוחסן בזיכרון המחשב, המידע המאוחסן בלוח העריכה מתנדף עם כיבוי המחשב או אתחולו.
לרוב, לוח העריכה מסוגל להכיל רק פיסת מידע אחת בכל עת והעתקה של פיסת מידע חדשה אל הלוח תסיר באופן אוטומטי את פיסת המידע אשר הייתה שם קודם. "הדבקה" (העתקה מהלוח) של מידע לתוך תוכנה או תיקיה לא תסיר את המידע מהלוח. תוכנות מודרניות כגון מיקרוסופט אופיס מרחיבות על יכולותיו של לוח העריכה הקיים במערכת ומאפשרות לטפל במספר פיסות מידע במקביל.
ורד אבידן

נעוריה ותחילת דרכה

אבידן נולדה וגדלה בנס ציונה, בגיל 3 החלה ללמוד מחול קלאסי ובהמשך החלה לרקוד בלהקת המחול המקומית של נס-ציונה "העתודה" בניהולו של שוקי וגנר. בכיתה ז' התקבלה ללהקת השירה הבוגרת של העיר בניהולו המוזיקלי של פיני שפיגלר ובימויו של ליאור וידושינסקי. כמו כן, השתתפה בתחרות "קולות וצלילים" בניהולו של דוד קריבושה.

בשירותה הצבאי, שירתה בחיל חינוך בתפקיד מש"קית הוראה בבסיס מחו"ה אלון כמפקדת ומדריכה בטירונות לעולים חדשים.

לימודים וראשית הקריירה

לאחר שירותה הצבאי למדה תיאטרון בקורס של "מכללת סמינר הקיבוצים" בהנחיית אברהם דנא, נועה לב, ושלומית אורן. כמו כן, הופיעה עם חומרים מקוריים – שירה ומערכונים – בערבי במה פתוחה ברחובות וב"צוותא" בתל אביב.

ב-2005 למדה משחק בתיאטרון החדר בהנהלת אמיר אוריין והצטרפה ל"סוף העולם בלוז" – מופע אלתורים קומי בבימוי רן אפלברג במסגרת "הקאמל קומדי קלאב".

בשנים 2006–2009 למדה בחוג לתיאטרון ב"מכללת סמינר הקיבוצים". במהלך הלימודים זכתה במלגת הצטיינות בתחרות סצנות של בית הספר.
בשנת 2012 למדה קורס חצי שנתי של משחק מול מצלמה אצל ניב רז ואולי שטרנברג בבית הספר למשחק "טכניקה".